**SZAKMAI GYAKORLAT**

**236. §**

(1) A szakmai gyakorlat a Kar által meghirdetett vagy a hallgató által egyénileg választott igazságügyi, közigazgatási, politikai és gazdasági jellegű, a szakmai gyakorlatot felügyelő oktató engedélyével megállapított szakmai munkahelyen, instruktor irányításával teljesíthető.

 (2) A nappali tagozatos jogászképzésben részt vevő hallgatóknak szakmai gyakorlat teljesítésére hallgatókat fogadó, a Karral együttműködő intézmények (a továbbiakban: meghirdetett helyek) listáját a szakmai gyakorlatot felügyelő oktató október 31-ig a Tanulmányi Hivatal hirdetőtábláján, valamint a kari honlapon közzéteszi.

(3) A szakmai gyakorlat alóli felmentésről külön kérelem alapján a szakmai gyakorlatot felügyelő oktató dönt. A felmentéshez hitelt érdemlően igazolni kell, hogy a hallgató a szakmai gyakorlat időtartamának és követelményeinek megfelelő munkát végzett. Az igazolásnak tartalmaznia kell a szakmai gyakorlat letöltésére szolgáló munkahely megnevezését, az instruktor nevét, a végzett munka részletes leírását, értékelését és a minősítést.

(4) A jogászképzés hallgatói számára a szakmai gyakorlat időtartama hat hét (240 óra), amely az ajánlott tanrend szerint a tizedik szemeszter első 6 hetében teljesíthető, de a teljesítés a hatodik szemeszter végétől megkezdhető. Jelentkezni az erre a célra rendszeresített formanyomtatvány benyújtásával lehet a szakmai gyakorlatot felügyelő oktatónál, a tavaszi szemeszterben záróvizsgázó hallgatók esetében legkésőbb november 30-ig, az őszi szemeszterben záróvizsgázó hallgatók esetében legkésőbb június 30-ig. A teljesítésigazolás leadási határideje március 20., illetve szeptember 15.

(5) Igazságügyi igazgatási BA képzésen a 40 órás, munkaügyi és társadalombiztosítási igazgatási BA képzésen a 160 órás kötelező szakmai gyakorlat az ajánlott tanrend szerinti negyedik szemeszter végétől a záróvizsga-időszak kezdetéig teljesíthető. A kérelmet a Jogi Továbbképző Intézet illetékes szakreferensénél kell benyújtani.

(6) Politológia BA képzésen a 160 órás kötelező szakmai gyakorlat az ajánlott tanrend szerinti negyedik szemeszter végétől a záróvizsga-időszak kezdetéig teljesíthető a képzés szakmai vezetője által jóváhagyott munkahelyen. A szakmai gyakorlatra való jelentkezés határideje a szorgalmi időszak 4. hetének utolsó napja, a teljesítési igazolás leadásának határideje a vizsgaidőszak utolsó napja a Politikatudományi Intézetben.

 (7) Kriminológia MA képzésen a 200 órás kötelező szakmai gyakorlat az ajánlott tanrend szerint a második szemeszter végétől teljesíthető. A szakmai gyakorlatra jelentkezés határideje a második szemeszter szorgalmi időszaka 5. hetének utolsó napja. A teljesítésigazolás leadásának határideje a negyedik szemeszter szorgalmi időszakának utolsó napja a Kriminológia Tanszéken.